PIELIKUMS

TEHNISKĀS DOKUMENTĀCIJAS GALVENIE PARAMETRI

Lietas numurs: PGI-BG-01867 – 7.1.2014.

1. Reģistrējamā ģeogrāfiskās izcelsmes norāde:

“Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol”

2. Stiprā alkoholiskā dzēriena kategorija:

Винена дестилатна спиртна напитка / Vīna spirts

3. Stiprā alkoholiskā dzēriena apraksts:

3.1. Svarīgākās fizikālās, ķīmiskās un/vai organoleptiskās īpašības

“Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” ir vīna spirts dzirkstoši dzidrā, gaiši dzeltenā krāsā ar dominējošu patīkamu augļu aromātu, kā arī ar harmonisku, maigu garšu un izteiktu vīnogu pēcgaršu. Ierobežoti dzēriena daudzumi tiek nogatavināti vismaz sešus mēnešus ozolkoka mucās, kuru ietilpība ir līdz 1 000 litriem. Saskare ar ozolkoku pastiprina krāsu, piešķir saldumu, izceļ maigumu un bagātina aromātu ar jūtamām ozolkoka niansēm, nobeigumā sniedzot vaniļas niansi.

Minimālā spirta tilpumkoncentrācija dzērienā ir 40 %.

3.2. Sevišķās īpašības (salīdzinājumā ar citiem tās pašas kategorijas stiprajiem alkoholiskajiem dzērieniem)

“Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” ir vīna spirts, kura minimālā spirta tilpumkoncentrācija ir 40 % un gaistošo savienojumu saturs ir 132–174 g/hl a.a., ieskaitot 6–24 g/hl a.a. esteru un 2–8 g/hl a.a. aldehīdu, un metanola saturs ir 0,07–0,140 g/l. Tā fizikāli ķīmisko īpašību vērtības pārsniedz minimālās vērtības, kas noteiktas noteikumos par vīna spirtu kategoriju.

“Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” ir vīna spirts, ko iegūst no balto un sarkano vīnogu šķirnēm. Vīnogas tiek saņemtas apstrādei vienas šķirnes partijās. Lai iegūtu kvalitatīvus destilācijai paredzētus baltvīnus, vīnogas tiek novāktas, kad tās tehniski ir gatavas, bet pirms tās kļūst pārgatavojušās, un kad cukura saturs tajās ir 16–19 % un skābju saturs ir lielāks, t. i., vismaz 500 g/hl, izteikts vīnskābē. Praksē ir pierādīts, ka spēcīgi baltie vīni ar lielāku skābes saturu dod izsmalcinātus destilātus ar izteiktu augļu aromātu. Baltās vīnogas, kas audzētas smilšainās un akmeņainās augsnēs, iegūst labi attīstītu augļu aromātu, kas, pateicoties piemērotai apstrādei, tiek nostiprināts vīnā un destilātos.

Sarkano vīnogu šķirnes tiek novāktas, kad cukura saturs tajās ir 18–20 % vai vairāk un skābju saturs ir vismaz 600 g/hl, izteikts vīnskābē. Sarkano šķirņu primārie aromāti vairāk atgādina augu aromātu, un tās dod vīnus ar spēcīgāku garšu. Pēc destilēšanas tiek iegūti destilāti ar intensīvu, harmonisku garšu un izteiktu vīnogu pēcgaršu, kas raksturīga vīna spirtam “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol”.

Destilāti ar nepārprotamu nogatavināšanas potenciālu tiek nogatavināti ozolkoka mucās, kas izgatavotas no vietējiem Strandžas ozoliem (Quercus hartwissiana Stev.). Saskare ar koksni bagātina krāsu un rada nogatavinātā dzēriena izsmalcināto garšu un maigo aromātu.

4. Reģistrējamā ģeogrāfiskā norāde (attiecīgais ģeogrāfiskais apgabals)

Ģeogrāfiskais apgabals, kurā tiek ražots “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirts, aptver Jambolas provinci un daļu no blakus esošās Burgasas provinces un ietver šādas apdzīvotas vietas (zemlishta):

— Jambolas pašvaldība – viena apdzīvota vieta: Jambolas pilsēta,

— Straldžas pašvaldība – septiņas apdzīvotas vietas: Straldža un Zimņicas, Irečekovas, Kameņecas, Lozeņecas, Ņedjalskas un Parveņecas ciemati,

— Tundžas pašvaldība – divpadsmit apdzīvotas vietas: Bezmeras, Botevas, Ģeneralinzovas, Ģeneraltoševas, Kalčevas, Kozarevas, Medenklaģeņecas, Pobedas, Rozas, Teņevas, Hadžidimitrovas un Čarganas ciemati,

— Boļarovas pašvaldība – divas apdzīvotas vietas: Boļarovas pilsēta un Stefankaradžovas ciemats,

— Elhovas pašvaldība – piecas apdzīvotas vietas: Elhovas pilsēta un Graņitovas, Malomirovas, Meļņicas un Malakmanastiras ciemati,

— Kamenas pašvaldība – viena apdzīvota vieta: Trojanovas ciemats,

— Aitosas pašvaldība – viena apdzīvota vieta: Topolņicas ciemats,

— Sredecas pašvaldība – viena apdzīvota vieta: Zorņicas ciemats,

— Topolovgradas pašvaldība – viena apdzīvota vieta: Orešņikas ciemats.

5. Stiprā alkoholiskā dzēriena ražošanas metode

“Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirts tiek ražots iepriekš minētajos ģeogrāfiskajos apgabalos no šādām vīnogu šķirnēm:

— baltās: Rikat, Bolgar, Cherven Misket, Dimyat, Chardonnay, Ugni Blanc, Prosecco, Sauvignon Blanc un Viognier,

— sarkanās: Merlot, Cabernet Sauvignon, Pamid, Syrah un Cabernet Franc.

Pēc piegādes tās tiek šķirotas pēc svara, izskata, šķirnes un cukura satura. Izmantotas tiek tikai augstākās kvalitātes vīnogas. Vīnogas tiek novāktas ar rokām un ievietotas plastmasas spaiņos vai kastēs. Novākšanā nav atļauts izmantot konteinerus, kuru ietilpība pārsniedz 15 litrus. Vīnogas tiek transportētas pārstrādei neiepakotas, atbilstošas konstrukcijas un ietilpības izolētos metāla konteineros. Visbiežāk no katra transportlīdzekļa manuāli tiek ievākti proporcionāli vīnogu paraugi un tiek novērtēts to ārējais izskats, vispārējais stāvoklis un šķirnes tīrība, kā arī, izmantojot hidrometru, tiek izmērīts cukura saturs. Pārstrāde notiek 12–24 stundu laikā pēc novākšanas. Vispirms vīnogas tiek saspiestas, lai atbrīvotos no kātiņiem, un tad tās tiek presētas. Vīnogu mīkstumu pārvieto uz īpašām fermentācijas tvertnēm, kur to vajadzības gadījumā macerē, lai bagātinātu ar aromātiskajām vielām, kas iegūtas no vīnogu miziņām. Iztecējusī sula tiek notecināta, un vīnogu mīkstums tiek presēts. Pārspiešana nav atļauta. Tiek rūpīgi ievērota prasība, ka no 100 kilogramiem vīnogu nedrīkst saražot vairāk par 75 litriem vīna, kas tiks izmantots “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirta ražošanā. Nākamais solis ir spirta fermentācija. Šim nolūkam tiek izmantotas tīras vīna rauga kultūras. Process tiek kontrolēts, un vismaz divas reizes 24 stundu periodā no katras fermentācijas tvertnes tiek ņemti paraugi, lai pārbaudītu cukura saturu un temperatūru, kā arī tiek uzraudzītas organoleptisko īpašību izmaiņas. Sekundārā spirta fermentācija notiek dažādas ietilpības stiprinātā tērauda tvertnēs. Vīni tiek uzmanīgi dekantēti. Destilācija notiek, cik vien ātri iespējams pēc sedimentu (nogulšņu) atdalīšanas. Destilācijas iekārtas, kas tiek izmantotas vīna spirta “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” ražošanā, ir K5 un DK-1 tipa nepārtrauktas darbības destilācijas iekārtas. Tās ir konstruētas Bulgārijā. Tām piemīt tālāk minētās īpašības.

Katra destilācijas iekārta sastāv no destilācijas (frakcionēšanas) kolonnas, deflegmatoriem, kondensatora, dzesētāja, barbotētāja, horizontālā vīna sildītāja un līmeņa regulatora. Pēc sistēmas ieslēgšanas kolonna, deflegmatori un vīna sildītājs tiek uzkarsēti ar tvaiku. Kad no dzesētāja sāk plūst destilēts ūdens, tiek pievienots destilējamais vīns. Ceļoties no apakšas uz augšu, ūdens tvaiki saskaras ar pretstraumē plūstošo vīnu un tiek bagātināti ar etilspirtu un gaistošajām vielām. Ūdens un spirta tvaiki no destilācijas kolonnas augšējās daļas nonāk deflegmatoros un kondensatoros, kur to spirta saturs palielinās līdz 62–65 %. Pēc destilēšanas iegūtais vīna destilāts izplūst caur barbotētāju, kur spirta daudzums un temperatūra tiek nepārtraukti uzraudzīta, izmantojot spirta mērītāju.

Iegūtie destilāti iedalās kategorijās. Tie tiek uzglabāti bez jebkādas saskares ar koku atbilstošas konstrukcijas un ietilpības nerūsoša tērauda traukos vai dzelzsbetona konteineros. Organoleptiskās īpašības nosaka vīnogas, no kurām destilāti ir iegūti, kā arī to apstrādes metode. No balto vīnogu šķirnēm iegūst delikātu, mirdzoši dzidru destilātu, kam ir izteikts, spēcīgs augļu aromāts. Sarkano vīnogu šķirnes tiek pārstrādātas mirdzoši dzidros destilātos, kam raksturīga spēcīgāka garša, maigums un paliekoša vīnogu pēcgarša. Ražojot nenogatavinātu “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol”, destilātu sajaukšana (kupāža) ir tehniska darbība, kam ir galvenā nozīme galaprodukta īpašību noteikšanā. Pieredzējuši meistari izmanto laika gaitā pārbaudītu labu ražošanas pieredzi un sajauc destilātus atbilstošās proporcijās, pievienojot demineralizētu dzeramo ūdeni, lai koriģētu spirta saturu līdz 40 %.

Lielākā daļa destilātu tiek uzglabāti bez saskares ar ozolkoku. Nenogatavināta dzēriena krāsa tiek koriģēta, pievienojot karameli.

Iegūtais produkts ir nemainīgi augstas kvalitātes, un tā organoleptiskās īpašības nemainās atkarībā no gada un ražas, citiem vārdiem, “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” ir vīna spirts ar salmu dzeltenu krāsu, izteiktu augļu aromātu, maigu, harmonisku garšu un izcili patīkamu vīnogu pēcgaršu.

Augstākās kvalitātes destilāti, kam ir nepieciešamais potenciāls, vismaz sešus mēnešus tiek nogatavināti ozolkoka mucās, kuru ietilpība ir līdz 1 000 litriem un kuru sienu biezums ir 3–4 cm. Mucas tiek gatavotas no Strandžas ozola, kas ir reģionā izplatīts koks.

“Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirta sajaukšana (kupāža), atšķaidīšana un pildīšana pudelēs nav piesaistīta ģeogrāfiskajam apgabalam, kurā produkts ir iegūts.

6. Saikne ar ģeogrāfisko vidi vai izcelsmi

6.1. Dati par ģeogrāfisko apgabalu vai izcelsmi, kuri ir saiknei būtiski

20. gadsimta sākumā jaunajā Bulgārijas valstī vīnogulāju audzēšana, kā arī vīnu un vīna spirtu ražošana no tradicionālas nodarbošanās izauga par apjomīgu nozari. “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirta ražošana vairākās mazās reģiona spirta rūpnīcās tika uzsākta 20. gadsimta 30. gados.

Par “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirta rūpnieciskās ražošanas un tirdzniecības sākumu var uzskatīt 1974. gadu, kad tā aizsākās Jambolas vīna pagrabos. Tuvumā esošajiem kooperatīviem bija pietiekami daudz vīnogulāju, lai nodrošinātu izejvielas, kas vajadzīgas ne tikai vīnu, bet arī “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirta ražošanai.

Izmaiņām, kuru rezultātā Bulgārijā tika izveidota demokrātiska sistēma (1989. gadā), sekoja pilnīga lauksaimniecības zemes restitūcija. Ģeogrāfiskajā apgabalā, kurā tiek ražots “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirts, ir vīnogulāju audzēšanai labvēlīgi augsnes un klimata apstākļi. Vecie vīna dārzi tika atjaunoti, kā arī tika stādīti jauni. Tika uzlabota vīnogulāju šķirņu daudzveidība. Tika iestādītas Jambolas reģionam netipiskas vīnogu šķirnes, piemēram, Prosecco, Viognier, Syrah un Cabernet franc. Dažādām šķirnēm ir atšķirīgas īpašības. Atbilstošas apstrādes rezultātā destilācijai ir pieejami baltie un sarkanie vīni, katram no tiem piemīt atšķirīgs potenciāls un izteiktas dažādu vīnogu šķirņu īpašības, kas ietekmē garšu un aromātu. Cilvēciskajam faktoram ir būtiska nozīme šā dzēriena ieguvē izmantoto tehnoloģiju piemērošanā. Pieredzējuši vīndari destilē dzērienus, izmantojot K5 un DK-1 tipa nepārtrauktas darbības destilācijas iekārtas, līdz tiek sasniegta alkohola koncentrācija 62–65 %. Šī destilācijas metode maksimāli palielina tādu vīnu gaistošo vielu, kuras nodrošina augļu aromātu, un to garšas komponenšu notveršanu un saglabāšanu destilātos. Atbilstošo destilātu sajaukšana (kupāža) pareizās proporcijās nodrošina nemainīgi augstas kvalitātes gatavu produktu ar stabilām organoleptiskajām īpašībām.

“Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirts tiek popularizēts ar reklāmas kampaņu starpniecību, kā arī tiek pasniegts degustācijās un prezentācijās, ko organizē lielas mazumtirdzniecības ķēdes. Tas ir prezentēts starptautiskās tirdzniecības izstādēs un konkursos, iegūstot vairākas balvas un izcilības apliecinājumus. Gadu gaitā “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirts ir saņēmis vairākas balvas, proti, zelta medaļas un izcilības sertifikātus starptautiskajā izstādē Vinaria, kas norisinās Plovdivā.

6.2. Stiprā alkoholiskā dzēriena sevišķās īpašības, kas piedēvējamas ģeogrāfiskajam apgabalam

Vīna dārzi, no kuriem iegūst “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirta ražošanā izmantotās izejvielas, atrodas dienvidu (Trāķijas zemienes / Trakiyska Nizina) vīna reģiona dienvidaustrumu daļā (Boļarovas, Elhovas, Straldžas, Tundžas, Jambolas un Topolovgradas pašvaldībās) un austrumu (Melnās jūras / Chernomorski) vīna reģiona rietumu daļā (Aitosas, Kamenas un Sredecas pašvaldībās). Ģeogrāfiskais apgabals aptver Tundžas-Straldžas apakšreģionu un sniedzas līdz pat Strandžas un Sakaras masīvu ziemeļu nogāzēm.

Ģeogrāfiskajā apgabalā, kurā tiek ražots “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirts, ir vīnogulāju audzēšanai labvēlīgi augsnes un klimata apstākļi. Reljefs aptver līdzenumus un paugurus, un tā vidējais augstums ir 190 m. Šāda ģeogrāfiskā atrašanās vieta nozīmē, ka kopā savijas vairāki klimatiskie faktori, no kuriem spēcīgākais ir pārejas tipa kontinentālais klimats, kas raksturīgs Augštrāķijas zemienēm. Melnās jūras un Vidusjūras ietekme ir mazāk izteikta. Šeit fiksētās temperatūras norāda, ka tas ir viens no siltākajiem apgabaliem Bulgārijā. Vidējā temperatūra janvārī, gada aukstākajā mēnesī, ir starp 0 °С un 1,5 °С. Vidējā janvāra gaisa temperatūra Jambolā ir 0,2 °С, turpretim Elhovā tā ir 1,2 °С, kas parāda starpību starp pārejas tipa kontinentālo un pārejas tipa Vidusjūras klimatisko zonu gada aukstākajā mēnesī. Viss apgabals atrodas uz dienvidiem no 0 °С izotermas, kas garantē ilgu periodu bez sala un normālus veģetācijas apstākļus augiem. Apgabalā 180–210 dienas gadā ir bez sala. Sākot ar 10. aprīli, vidējā temperatūra parasti saglabājas virs 10 °С, kas ir izdevīgi augkopībai. Apgabalā vidēji ir 2 200–2 250 saulaino stundu, un kopējā temperatūras summa augšanas sezonā ir aptuveni 3 500–3 800 °С. Vasaras ir samērā karstas, un tām piemīt kontinentālā klimata iezīmes. Vidējā jūlija temperatūra apgabalā ir 23 °С. Absolūtā maksimālā temperatūra ir 44,4 °С, un vidējā maksimālā temperatūra ir 38–40 °С.

Rudens ir garš un bieži vien silts, vidējai temperatūrai saglabājoties virs 10 °С līdz pat 25. oktobrim–4. novembrim. Pirmās rudens salnas vidēji parādās laikā no 23. līdz 29. oktobrim, savukārt agrākais fiksētais datums ir 30. septembris. Šie agroklimatiskie apstākļi ir labvēlīgi ilggadīgu kultūru, jo īpaši vīnogulāju, audzēšanai. Vidējais gaisa mitrums gada laikā mainās. Tas zemākajā līmenī (60–64 %) ir jūlijā un augustā, taču visaugstāko līmeni (80–92 %) sasniedz decembrī, janvārī un februārī. Nokrišņu sadalījums gada laikā ir nevienmērīgs. Vidējais kopējais nokrišņu daudzums gadā svārstās no 530 līdz 700 mm.

Augsne ir mēreni līdz vāji izskalota melnzeme-vertisols, gar Tundžas upi un tās pietekām ir aluviāla pļavu augsne, uz Elhovas dienvidaustrumiem un ziemeļrietumiem pārsvarā ir izskalots vertisols (smagākā, mālainākā un ar koloīdu bagātākā augsne Bulgārijā ar ievērojamu melno humusvielu horizontu, kad tā ir slapja), kā arī izskalota brūnā (kanēļveida) meža augsne, kas kopumā satur mazāk humusvielu, uz dienvidiem – brūnā (kanēļveida) meža augsne ar brūnaugsni, izskalota brūnā (kanēļveida) meža augsne un pseidopodzolēta augsne ar zemu minerālu saturu.

Reljefa, augsnes un klimata kombinācija rada piemērotus apstākļus augstas kvalitātes vīnogu audzēšanai. Cilvēciskajam faktoram ir galvenā nozīme. Pieredzējuši vīndari pārvērš vīnogas labas kvalitātes vīnā. Šajā procesā apvienotas gadsimtiem senas tradīcijas un jaunākās tehnoloģijas. Vīni tiek destilēti, izmantojot bulgāru konstruktoru izstrādātas speciālās K5 un DK-1 tipa nepārtrauktas darbības destilācijas iekārtas. Specifiska “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirta īpašība ir tāda, ka tā destilācija turpinās līdz brīdim, kad vīna destilāts sasniedz 62–65 % spirta koncentrāciju. Daudzie pieredzes gadi ir pierādījuši, ka šī spirta koncentrācija ir tā, kurā destilāts vislabāk uzņem aromātiskās vielas no vīna, kā arī sasniedz visbagātīgāko un sabalansētāko garšu.

Destilātiem, kas iegūti no baltajām un sarkanajām vīnogu šķirnēm un kas ir nogatavināti dzēriena noteiktajā ģeogrāfiskajā apgabalā, ir savstarpēji līdzsvarojošas organoleptiskās īpašības. Destilātiem, kas iegūti no balto vīnogu šķirnēm, ir izteikts augļu aromāts, bet destilātiem, kas iegūti no sarkano vīnogu šķirnēm, ir izteikta vīnogu garša. Destilātu sajaukšana (kupāža) ļauj iegūt augstas kvalitātes produktu ar stabilām organoleptiskajām īpašībām: bāli dzeltenu krāsu, dominējošu augļu aromātu un harmonisku, maigu garšu, kurai ir izteikta vīnogu pēcgarša.

Destilāti ar vislabākajām īpašībām un nogatavināšanas potenciālu vismaz sešus mēnešus tiek nogatavināti ozolkoka mucās, kas izgatavotas no Strandžas ozola (Quercus hartwissiana Stev.). Strandžas ozols (Quercus hartwissiana Stev.) ir lapu koks, kas var izaugt līdz pat 25 metru augstumam. Tā ir relikta suga, kas ir izdzīvojusi kopš laika pirms pēdējā ledus laikmeta pirms 1,5 miljoniem gadu. Eiropā tā ir izplatīta tikai Strandžas masīvā. Šis ozols bieži sastopams, puduros vai atsevišķi, uz ziemeļu puses nogāzēm un ielejās, kā arī mitros apgabalos, bieži vien līdzās upēm un strautiem. Tā ir aizsargājama suga, kas ir norādīta Bulgārijas likumā par bioloģisko daudzveidību. Mucinieki paaudžu garumā ir saglabājuši šā unikālā materiāla apstrādes tradīcijas. Šā koka, kura, kā mēdz teikt, “saknes ir akmenī”, koksnei ir poraina struktūra, bet poras ir ļoti mazas. Tās ilgstoša mijiedarbība ar destilātiem izraisa ne tikai alkohola iztvaikošanu, bet arī koksnes vērtīgo sastāvdaļu ekstrakciju.

Ierobežoti dzēriena daudzumi nonāk pārdošanā pēc tam, kad tas ir bijis saskarē ar ozolkoku vismaz sešus mēnešus. Nogatavinātam “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirtam ir raksturīgas šādas īpašības: koši dzeltena krāsa, spēcīgs augļu aromāts ar jūtamām ozolkoka un vaniļas niansēm, harmoniska garša, kas ir manāmi maiga un salda, kā arī paliekoša un maiga pēcgarša.

7. Eiropas Savienības vai valsts/reģiona noteikumi

Valsts tiesību akti neparedz nekādus papildu īpašus noteikumus attiecībā uz “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirtu. “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” vīna spirta ražošana un realizācija ir pakļauta vispārīgām prasībām, kas piemērojamas vīna spirtu kategorijai, kā noteikts Likumā par vīniem un stiprajiem alkoholiskajiem dzērieniem (ZVSN), kas publicēts valsts oficiālajā vēstnesī Nr. 45/2012 un ir spēkā kopš 2012. gada 16. septembra.

Vīna spirts, kas ir vīnogu rakija ar ģeogrāfiskās izcelsmes norādi “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol”, tika apstiprināts ar Ekonomikas un enerģētikas ministra 2013. gada 27. novembra rīkojumu Nr. T-RD-27-20, kas ir publicēts Ekonomikas ministrijas mājas lapā: http://www.mi.government.bg/bg/library/zapowed-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-ya-65-c28-m361-1.htm.

Vīna spirta ar ģeogrāfiskās izcelsmes norādi “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” organoleptisko īpašību novērtēšanu veic reģionālā vīna degustēšanas komiteja, kas ir pakļauta Dienvidaustrumu Trāķijas Reģionālās vīnkopības un vīna kamerai, kuras juridiskā adrese un galvenais birojs ir Slivenā.

8. Pieteikuma iesniedzējs

— Dalībvalsts, trešā valsts vai juridiska/fiziska persona Република България, Министерство на икономиката / Bulgārijas Republika, Ekonomikas ministrija

— Pilna adrese (iela, mājas numurs, pilsēta un pasta indekss, valsts): София 1052, ул. “Славянска” Nr. 8, Република България/ul. Slavyanska 8, 1052 Sofija, Bulgārija

— Juridiskais statuss (attiecas uz juridiskajām personām)

9. Ģeogrāfiskās izcelsmes norādes papildinājumi

10. Īpaši marķēšanas noteikumi

Vīna spirtam “Ямболска гроздова ракия / Гроздова ракия от Ямбол / Yambolska grozdova rakya / Grozdova rakya ot Yambol” nav noteikti īpaši obligāti marķēšanas noteikumi, izņemot horizontālos noteikumus.